CELEX: 
Language: hr
Date: 2021-02-19 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) br. 640/2014 u pogledu pravila o nesukladnostima u vezi sa sustavom identifikacije i registracije goveda, ovaca i koza te o izračunu razine administrativnih kazni za prijavljene životinje u okviru programa potpore za životinje ili mjera potpore povezanih sa životinjama

OBRAZLOŽENJE
            
            
               1.KONTEKST DELEGIRANOG AKTA
            
            
               Prijedlog za pojednostavnjenje sadržan u ovom delegiranom aktu u području izravnih plaćanja i integriranog administrativnog i kontrolnog sustava (IAKS) odnosi se na područje administrativnih kazni za programe izravnih plaćanja i mjere ruralnog razvoja povezanih sa životinjama. Predložene izmjene primjenjivale bi se samo na izračun plaćanja i primjenu administrativnih kazni te neće utjecati na sektorska pravila i pravila o višestrukoj sukladnosti.
            
            
               2.SAVJETOVANJA PRIJE DONOŠENJA AKTA
            
            
               Inicijativa je nastavak prethodnih napora za poboljšanje i pojednostavnjenje delegiranih i provedbenih pravila povezanih s upravljanjem zajedničkom poljoprivrednom politikom i kontrolom nad njom.
            
            
               Ti se prijedlozi temelje na internom analitičkom pregledu i tekućim savjetovanjima s državama članicama o mogućem pojednostavnjenju sustava administrativnih kazni u okviru mjera dobrovoljne proizvodno vezane potpore povezanih sa životinjama.
            
            
               Dokumenti relevantni za pisano savjetovanje istodobno su proslijeđeni Europskom parlamentu i Vijeću, kako je predviđeno zajedničkim dogovorom o delegiranim aktima. Inicijativa je bila objavljena na portalu za bolju regulativu od 9. listopada do 6. studenoga 2020. radi prikupljanja povratnih informacija od javnosti; zaprimljene su dvije primjedbe, ali bez napomena usmjerenih na konkretne pravne elemente prijedloga te stoga nisu poduzeti daljnji koraci u vezi s donošenjem ove inicijative.
            
            
               3.PRAVNI ELEMENTI DELEGIRANOG AKTA
            
            
               U ovoj Delegiranoj uredbi navodi se popis prijedloga za moguća pojednostavnjenja u području izravnih plaćanja i IAKS-a.
            
            
               Glavni pravni elementi ovog delegiranog akta jesu sljedeći:
            
            
               Usklađivanje pravila za uzimanje u obzir nesukladnosti povezanih sa sustavom identifikacije i registracije goveda, ovaca i koza (članak 30.).
            
            
               Pojašnjenje načela zakašnjelih obavijesti o događajima povezanima sa životinjama poslanih u središnju bazu podataka ako su zakašnjele obavijesti poslane prije početka razdoblja obveznog držanja/referentnog datuma (članak 30.).
            
            
               Uvođenje praga od tri neutvrđene životinje bez primjene administrativnih kazni (članak 31.).
            
            
               Prilagodba administrativnih kazni ako se pronađu više od tri neutvrđene životinje (članak 31.).
            
            
               Primjenjuje se u vezi sa zahtjevima za pomoć, zahtjevima za potporu i zahtjevima za plaćanje koji se odnose na godine zahtjeva ili premijska razdoblja koja počinju od 1. siječnja 2021.
            
            
               DELEGIRANA UREDBA KOMISIJE (EU) …/...
            
            
               оd 19.2.2021.
            
            
               o izmjeni Delegirane uredbe (EU) br. 640/2014 u pogledu pravila o nesukladnostima u vezi sa sustavom identifikacije i registracije goveda, ovaca i koza te o izračunu razine administrativnih kazni za prijavljene životinje u okviru programa potpore za životinje ili mjera potpore povezanih sa životinjama
            
            
               EUROPSKA KOMISIJA,
            
         
         
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008
                  1
               , a posebno njezin članak 63. stavak 4, članak 64. stavak 6. i članak 77. stavak 7., 
            
            
               budući da:
            
            
               (1)Članak 30. Delegirane uredbe Komisije (EU) br. 640/2014
                  2
                sadržava pravila za određivanje broja utvrđenih životinja za potrebe dobrovoljne proizvodno vezane potpore na temelju zahtjeva za potporu za stoku u okviru programa potpore za životinje ili potpore ruralnom razvoju na temelju zahtjeva za plaćanje u okviru mjera potpore povezanih sa životinjama. U njemu se utvrđuju pravila za slučajeve nesukladnosti u pogledu sustava identifikacije i registracije goveda te ovaca i koza. U Uredbi Vijeća (EZ) br. 21/2004
                  3
                predviđeno je da države članice trebaju uspostaviti sustav identifikacije i registracije ovaca i koza. Budući da taj sustav identifikacije i registracije sadržava zahtjeve slične onima sustava označivanja i registracije životinja vrste goveda kako je utvrđeno u Uredbi (EZ) br. 1760/2000 Europskog parlamenta i Vijeća
                  4
               , primjereno je uskladiti pravila za uzimanje u obzir nesukladnosti koje se odnose na sustav identifikacije i registracije tih triju kategorija životinja. U tom je kontekstu primjereno zamijeniti upućivanje na „ušne markice” upućivanjem na „sredstva identifikacije” u skladu s tim dvjema uredbama.  
            
            
               (2)Uzimajući u obzir razvoj integriranog administrativnog i kontrolnog sustava te radi pojednostavnjenja, primjereno je prilagoditi administrativne kazne za programe potpore za životinje i mjere potpore povezane sa životinjama utvrđene u članku 31. Delegirane uredbe (EU) br. 640/2014 izuzimanjem do tri neutvrđene životinje od primjene administrativnih kazni, ako se one mogu pojedinačno identificirati s pomoću sredstava identifikacije ili popratne dokumentacije, te prilagodbom razine kazni koje se primjenjuju ako se pronađu više od tri neutvrđene životinje. 
            
            
               (3)U skladu s člankom 53. stavkom 4. Delegirane uredbe Komisije (EU) br. 639/2014
                  5
               , kada se mjera proizvodno vezane potpore odnosi na goveda i/ili ovce i koze, države članice moraju kao uvjet prihvatljivosti za dodjelu potpore odrediti zahtjev da se životinje identificiraju i registriraju kako je predviđeno Uredbom (EZ) br. 1760/2000 odnosno Uredbom (EZ) br. 21/2004. Nadalje, u skladu s tim uredbama, događaje povezane sa životinjama kao što su rođenje, smrt i premještanje treba u određenim rokovima prijaviti u računalnu bazu podataka. Nepoštovanje tih rokova smatra se nesukladnošću u pogledu predmetne životinje. Međutim, kako bi se osigurala proporcionalnost i ne dovodeći u pitanje druge uvjete prihvatljivosti koje je utvrdila država članica, goveda, ovce i koze trebalo bi smatrati prihvatljivima za pomoć ili potporu bez primjene administrativnih kazni ako je zakašnjela obavijest o događaju povezanom sa životinjama poslana prije početka razdoblja obveznog držanja ili prije određenog referentnog datuma, kako je utvrdila država članica u skladu s člankom 53. stavkom 4. Delegirane uredbe (EU) br. 639/2014.
            
            
               (4)Radi jasnoće i pojednostavnjenja tekst članka 31. stavka 3. Delegirane uredbe (EU) br. 640/2014 trebalo bi uskladiti s obzirom na sustav koji se temelji na zahtjevima i sustav bez zahtjeva. 
            
            
               (5)Delegiranu uredbu (EU) br. 640/2014 trebalo bi stoga na odgovarajući način izmijeniti.
            
            
               (6)Kako bi se državama članicama dalo dovoljno vremena da prilagode svoje sustave za provedbu izmijenjenih pravila, ova bi se Uredba trebala primjenjivati na zahtjeve za pomoć, zahtjeve za potporu i zahtjeve za plaćanje podnesene za godine zahtjeva ili premijska razdoblja koja počinju od 1. siječnja 2021.,
            
            
               DONIJELA JE OVU UREDBU:
            
            
               Članak 1.
            
            
               Delegirana uredba (EU) br. 640/2014 mijenja se kako slijedi:
            
            
               (1)Članak 30. mijenja se kako slijedi:
            
            
               (a)stavak 4. zamjenjuje se sljedećim:
            
            
               „4. 
                     Kad su utvrđeni slučajevi nesukladnosti u pogledu sustava identifikacije i registracije goveda, ovaca i koza, primjenjuje se sljedeće:
            
            
               (a)govedo koje se nalazi na gospodarstvu koje je izgubilo jedno od dva sredstva identifikacije smatra se utvrđenim pod uvjetom da je ono jasno i pojedinačno identificirano s pomoću drugih elemenata sustava identifikacije i registracije goveda iz članka 3. prvog stavka točaka (b), (c) i (d) Uredbe (EZ) br. 1760/2000;
            
            
               (b)ovca ili koza prisutna na gospodarstvu koja je izgubila jedno od dva sredstva identifikacije smatra se utvrđenom pod uvjetom da je životinju i dalje moguće identificirati prvim sredstvom identifikacije u skladu s člankom 4. stavkom 2. točkom (a) Uredbe (EZ) br. 21/2004 i pod uvjetom da su ispunjeni svi drugi zahtjevi sustava identifikacije i registracije ovaca i koza;
            
            
               (c)ako je jedno govedo, ovca ili koza prisutna na gospodarstvu izgubila dva sredstva identifikacije, smatra se utvrđenom pod uvjetom da je životinju i dalje moguće pojedinačno identificirati prema registru, putnom listu životinje, ako je to relevantno, bazi podataka ili drugim sredstvima utvrđenima u Uredbi (EZ) br. 1760/2000 odnosno Uredbi (EZ) br. 21/2004 te pod uvjetom da posjednik životinje može dokazati da je već poduzeo radnje za uklanjanje nesukladnosti prije najave kontrole na terenu;
            
            
               (d)ako se utvrđene nesukladnosti odnose na netočne unose u registar, putne listove životinja ili računalnu bazu podataka za životinje, ali nisu relevantne za provjeru poštovanja uvjeta prihvatljivosti osim onih iz članka 53. stavka 4. Delegirane uredbe (EU) br. 639/2014 u okviru predmetnog programa potpore ili mjere potpore, predmetna životinja smatra se neutvrđenom samo ako su ti netočni unosi utvrđeni tijekom najmanje dvije provjere u razdoblju od 24 mjeseca. U svim ostalim slučajevima predmetne životinje smatraju se neutvrđenima nakon prvog nalaza;
            
            
               (e)ako se utvrđene nesukladnosti odnose na zakašnjele obavijesti o događajima povezanima sa životinjama poslane u računalnu bazu podataka, smatra se da je predmetna životinja utvrđena ako je obavijest poslana prije početka razdoblja obveznog držanja ili prije referentnog datuma utvrđenog u skladu s člankom 53. stavkom 4. Delegirane uredbe (EU) br. 639/2014.
            
         
         
            
               Unosi i obavijesti u sustavu identifikacije i registracije goveda, ovaca i koza u svakom se trenutku mogu prilagoditi u slučajevima očitih pogrešaka koje je priznalo nadležno tijelo.”;
            
            
               (b)stavak 5. briše se;
            
            
               (2)Članak 31. zamjenjuje se sljedećim:
            
            
                „Članak 31.
            
            
               Administrativne kazne u pogledu životinja u okviru programa potpore za životinje ili mjera potpore povezanih sa životinjama
            
            
               1. Ukupni iznos pomoći ili potpore na koju korisnik ima pravo u okviru programa potpore za životinje ili mjere potpore povezane sa životinjama ili vrste aktivnosti u okviru takve mjere potpore za predmetnu godinu zahtjeva isplaćuje se na temelju broja životinja utvrđenog u skladu s člankom 30. stavkom 3., pod uvjetom da je nakon administrativnih kontrola ili kontrola na terenu:
            
            
               (a)pronađeno najviše tri neutvrđene životinje, i 
            
            
               (b)neutvrđene životinje moguće pojedinačno identificirati bilo kojim sredstvom utvrđenim u Uredbi (EZ) br. 1760/2000 ili (EZ) br. 21/2004.
            
            
               2. Ako je više od tri životinje neutvrđeno, ukupni iznos pomoći ili potpore na koju korisnik ima pravo u okviru programa potpore ili mjere potpore ili vrste aktivnosti u okviru takve mjere potpore iz stavka 1. za godinu zahtjeva smanjuje se:
            
            
               (a)za postotak koji treba utvrditi u skladu sa stavkom 3., ako on nije veći od 20 %;
            
            
               (b)za dvostruki postotak koji treba utvrditi u skladu sa stavkom 3., ako je on veći od 20 %, ali manji od 30 %.
            
            
               Ako je postotak utvrđen u skladu sa stavkom 3. veći od 30 %, ne odobrava se pomoć ili potpora na koju bi korisnik imao pravo na temelju članka 30. stavka 3. u okviru programa potpore ili mjere potpore ili vrste aktivnosti u okviru takve mjere potpore za predmetnu godinu podnošenja zahtjeva.
            
            
               Ako je postotak utvrđen u skladu sa stavkom 3. veći od 50 %, ne odobrava se pomoć ili potpora na koju bi korisnik imao pravo na temelju članka 30. stavka 3. u okviru programa potpore ili mjere potpore ili vrste aktivnosti u okviru takve mjere potpore za predmetnu godinu podnošenja zahtjeva. Osim toga, korisnik podliježe dodatnoj kazni u iznosu jednakom iznosu koji odgovara razlici između prijavljenog broja životinja i broja životinja utvrđenog u skladu s člankom 30. stavkom 3. Ako se taj iznos ne može u cijelosti poravnati tijekom tri kalendarske godine od kalendarske godine utvrđivanja, u skladu s člankom 28. Provedbene uredbe (EU) br. 908/2014 preostali se iznos poništava.
            
            
               Za ostale vrste osim onih iz članka 30. stavka 4. ove Uredbe države članice mogu odlučiti utvrditi broj životinja koji je različit od praga od triju životinja iz stavaka 1. i 2. ovog članka. Pri utvrđivanju tog broja države članice osiguravaju da je on u biti jednak tom pragu, među ostalim uzimajući u obzir grla stoke i/ili iznos dodijeljene pomoći ili potpore. 
            
            
               3. Kako bi se utvrdili postoci iz stavka 2., broj neutvrđenih životinja u okviru programa potpore ili mjere potpore ili vrste aktivnosti dijeli se brojem utvrđenih životinja za taj program potpore ili tu mjeru potpore ili vrstu aktivnosti u okviru takve mjere potpore za predmetnu godinu zahtjeva.
            
            
               4. Ako se izračun ukupnog iznosa pomoći ili potpore na koju korisnik ima pravo na temelju programa potpore ili mjere potpore ili vrste aktivnosti u okviru takve mjere potpore za predmetnu godinu zahtjeva temelji na broju dana tijekom kojih su životinje koje ispunjavaju uvjete prihvatljivosti bile na gospodarstvu, izračun broja neutvrđenih životinja iz stavka 2. temelji se i na broju dana tijekom kojih su te životinje bile na gospodarstvu.”
            
            
               Članak 2.
            
            
               Stupanje na snagu i primjena
            
            
               Ova Uredba stupa na snagu trećeg dana od dana objave u Službenom listu Europske unije.
            
            
               Primjenjuje se u vezi sa zahtjevima za pomoć, zahtjevima za potporu i zahtjevima za plaćanje podnesenima za godine zahtjeva ili premijska razdoblja koja počinju od 1. siječnja 2021.
            
         
         
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 19.2.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 347, 20.12.2013., str. 549. 
               
               
                  
                     (2)
                  
                        Delegirana uredba Komisije (EU) br. 640/2014 od 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava te uvjeta za odbijanje ili obustavu plaćanja i administrativne kazne koje se primjenjuju za izravna plaćanja, potporu ruralnom razvoju i višestruku sukladnost (SL L 181, 20.6.2014., str. 48.).
               
               
                  
                     (3)
                  
                        Uredba Vijeća (EZ) br. 21/2004 od 17. prosinca 2003. o uspostavi sustava za označivanje i registraciju ovaca i koza i izmjeni Uredbe (EZ) br. 1782/2003 i direktiva 92/102/EEZ i 64/432/EEZ (SL L 5, 9.1.2004., str. 8.).
               
               
                  
                     (4)
                  
                        Uredba (EZ) br. 1760/2000 Europskog parlamenta i Vijeća od 17. srpnja 2000. o uvođenju sustava označivanja i registracije životinja vrste goveda, označivanju goveđeg mesa i proizvoda od goveđeg mesa i stavljanju izvan snage Uredbe Vijeća (EZ) br. 820/97 (SL L 204, 11.8.2000., str. 1.).
               
               
                  
                     (5)
                  
                        Delegirana uredba Komisije (EU) br. 639/2014 od 11. ožujka 2014. o dopuni Uredbe (EU) br. 1307/2013 Europskog parlamenta i Vijeća o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike te o izmjeni Priloga X. toj Uredbi (SL L 181, 20.6.2014., str. 1.).